Uvod

Večletni finančni okvir za obdobje 2021–2027 je danes bolj kot kdaj koli prej umeščen v središče okvira ekonomskih politik EU. Proračun EU bo gonilna sila odziva EU na pandemijo COVID-19. Pomagal bo reševati trenutne izredne razmere v javnem zdravju, zagnal bo okrevanje, naša gospodarstva in družbe bo usmeril v bolj trajnostno, digitalno in odporno prihodnost ter okrepil geopolitično vlogo EU.

V naslednjih sedmih letih se bodo iz proračuna EU za reševanje teh izzivov namenila doslej največja sredstva. Večletni finančni okvir za obdobje 2021–2027 skupaj z instrumentom NextGenerationEU, tj. instrumentom za okrevanje v vrednosti 750 milijard EUR, znaša več kot 1,8 bilijona EUR, to je skoraj dvakrat toliko kot proračun za obdobje 2014–2020. Gre za največji naložbeni sveženj, ki se je doslej financiral iz proračuna EU.

Evropska komisija je odločena poskrbeti, da se bo večletni finančni okvir 2021–2027 izvajal popolnoma v skladu z najvišjimi standardi finančnega poslovodenja, da bo čim bolj učinkovit pri doseganju svojih ključnih ciljev in da bo prinašal dodano vrednost za vse državljane in državljanke EU. Z drugimi besedami: Komisija bo smotrnosti proračuna EU namenjala osrednjo pozornost. Za to je ključen zanesljiv okvir smotrnosti. Ta okvir zajema vsa orodja in postopke, potrebne za določitev ciljev ter za merjenje in spremljanje napredka pri njihovem doseganju. Zajema vse programe EU, vključno s tistimi, ki se financirajo iz instrumenta NextGenerationEU.

Okvir smotrnosti proračuna EU temelji na trdnih temeljih: OECD je sklenila, da je sistem smotrnostne priprave proračuna, ki je bil uporabljen za večletni finančni okvir 2014–2020, najboljši med državami OECD. Ker pa se proračun EU razvija, da bi zadostil novim potrebam v spreminjajočem se svetu, se spreminjajo tudi za zahteve glede okvira smotrnosti.

To sporočilo določa glavne značilnosti in funkcije okvira smotrnosti. Pojasnjuje, kako bodo ustvarjene informacije pomagale uresničevati politične cilje EU, izboljšale sposobnost prožnega odzivanja na nepredvidene izredne dogodke, zagotovile odgovornost ter EU omogočile učinkovito komuniciranje z deležniki in državljani o proračunu EU ter o tem, kako ta proračun prinaša dodano vrednost v življenju državljank in državljanov EU.

Komisija sodobnega in trdnega okvira smotrnosti ne more izvajati sama. Za povečanje učinkovitosti in preglednosti programov EU so potrebna usklajena prizadevanja, Komisija pa toplo pozdravlja dejstvo, da Evropski parlament, Svet, Evropsko računsko sodišče in države članice namenjajo smotrnosti vedno več pozornosti. S sodelovanjem bomo pomagali zagotoviti, da bo izkoriščen celoten potencial tega doslej največjega in najbolj ambicioznega proračuna EU.

Umestitev smotrnosti v središče izvrševanja proračuna

Pomemben vidik izvrševanja proračuna je zagotavljanje, da se denar porabi popolnoma v skladu z vsemi veljavnimi pravili. Za proračun EU veljajo strogi ukrepi za zaščito pred goljufijami, nasprotji interesov in dvojnim financiranjem. Te kontrole so bile v večletnem finančnem okviru za obdobje 2021–2027 še okrepljene. Komisija je v celoti zavezana najvišjim standardom finančnega poslovodenja, kar vključuje odločne ukrepe za odpravo napak, ko se te pojavijo, ter ničelno toleranco za goljufije, nasprotja interesov in druge resne nepravilnosti. To je podlaga za zaupanje v proračun EU.

Hkrati je ključnega pomena, da se z denarjem, ki se porabi, dejansko rešujejo izzivi in dosežejo pričakovani rezultati na terenu. Doseganje pričakovanih rezultatov se med različnimi programi porabe razlikuje, odvisno od njihovih posameznih ciljev in načina porabe sredstev (glej primere v okviru 1 ). Vendar je in bo tudi v prihodnje ključna prednostna naloga Komisije pri vseh ukrepih, ki jih podpira proračun EU, doseganje oprijemljivih rezultatov in pozitivnih sprememb v življenju državljank in državljanov ter drugih upravičencev. Zato je odprto in pregledno predstavljanje ključna značilnost odgovornosti Komisije.

Smotrnost je že zdaj v ospredju vseh dejavnosti, ki zadevajo proračun EU, ta pristop pa se v obdobju 2021–2027 razvija še naprej. Tak primer je mehanizem za okrevanje in odpornost, ki je daleč največji program v obdobju 2021–2027. Mehanizem za okrevanje in odpornost je že po zasnovi usmerjen v smotrnost, saj so plačila izrecno povezana z doseganjem mejnikov in ciljnih vrednosti držav članic v povezavi z naložbami in reformami iz nacionalnih načrtov za okrevanje in odpornost, ki se financirajo iz instrumenta. Kohezijska politika je že v obdobju 2014–2020 vsebovala rezervo za uspešnost, ki je bila dodeljena leta 2019 na podlagi pregleda smotrnosti. Za obdobje 2021–2027 je bila ta povezava s smotrnostjo dodatno razvita. Sprva se bodo sredstva za programe v celoti načrtovala samo obdobje 2021–2025. Sredstva za polovico obveznosti za zadnji dve leti bodo dodeljena na podlagi vmesnega pregleda. V tem pregledu bodo ocenjeni prednostne naloge in cilji programov ter napredek, dosežen do konca leta 2024, pri tem pa bodo upoštevani tudi spremembe socialno-ekonomskih razmer in novi izzivi, opredeljeni v priporočilih za posamezne države leta 2024, ter pridobljene izkušnje in drugi dejavniki.

Sodoben okvir smotrnosti za sodoben proračun EU

Komisija svoje ukrepe, naj gre za pripravo zakonodajnih predlogov ali programov porabe, opira na trdne dokaze in natančen opis načrtovanih ciljev ukrepov in ustreznih metod za njihovo doseganje. V svojem nedavnem sporočilu o boljšem pravnem urejanju je ta sistem dodatno okrepila s pomembnimi novimi značilnostmi, na primer v zvezi s posvetovanjem z deležniki, prizadevanji za poenostavitev in zmanjšanje bremen, vključevanjem trajnostnosti v politiko za boljše pravno urejanje in vključevanjem strateškega predvidevanja v oblikovanje politik.

Sodoben okvir smotrnosti za proračun EU mora temeljiti na: a) jasnosti in preglednosti v zvezi s tem, kako so programi zasnovani, da bi s svojimi cilji obravnavali opredeljene izzive; ter b) smiselnemu in trdnemu sistemu, ki omogoča merjenje napredka pri doseganju ciljev ter po potrebi sprejetje ukrepov.

Jasni cilji

Kakor hitro je opredeljen izziv in je očitno, da ga je najbolje obravnavati na ravni EU, je treba določiti jasne cilje. Program porabe bo financiral ukrepe, ki prispevajo k doseganju teh ciljev in reševanju temeljnih izzivov. Dobro opredeljeni cilji so zato ključni tako za zasnovo programov porabe kot za merjenje njihove smotrnosti. Ker imajo ti cilji osrednjo vlogo, so zapisani v ustreznih pravnih aktih za vsak program porabe EU.

Spremne predstavitve programov in smotrnosti določajo ključne značilnosti vsakega programa porabe EU v večletnem finančnem okviru 2021–2027, in sicer izzive, ki jih bo program obravnaval, ter razloge, zakaj lahko ukrepi na ravni EU prinesejo dodano vrednost, cilje programa in vrste ukrepov, ki jih bo program financiral za doseganje teh ciljev.

Smiselni kazalniki